
Täysi bussillinen Tyksin senioreita suunnisti sateisena syyspäivänä Mänttään tutustumaan Serlachiuksen kartanossa sijaitsevaan mittavaan, vuosien varrella kerättyyn taidekokoelmaan sekä kuvanveistäjä Anish Kapoorin näyttelyyn. 
Me kaikki olemme käyttäneet Serla-paperia, jonka historia ulottuu 1800-luvulle. Mäntänkosken rannalle 1868 perustetusta puuhiomosta kehittyi vuorineuvos Gösta Serlachiuksen vahvassa otteessa 1900-luvun alussa G.A. Serlachius Oy. Pääkonttori rakennettiin 1934 ja suvun edustuskoti Joenniemenkartano 1935. Serlachiuksen suvun jäsenet - erityisesti Gösta Serlachius - ovat olleet taiteen mesenaatteja ja tukeneet mm Akseli Gallen-Kallelaa ja Emil Wikströmiä näiden taiteilijauran alkuvaiheessa.  Joenniemen kartanon mittavissa kokoelmissa on todellisia maalaustaiteen helmiä, joista saimme yleiskuvan reilun tunnin mittaisella kierroksella. 
Kartanon tiloissa tutustuimme myös intialaisen, nykyisin Britaniassa asuvan Anish Kapoorin näyttelyyn. Hän on yksi maailman merkittävimmistä nykytaiteilijoista, jonka suurikokoiset, räiskyvän värikkäät maalaukset olivat kiehtovia, jopa pelottavia. Suurin, punainen teos on vaatinut oman korkean hallitilan. 
Kartanon paviljongissa nautitun herkullisen lounaan jälkeen siirryimme pääkonttorin tiloihin. Siellä tutustuimme kahden vauhdikkaan oppaan johdolla tehdastoiminnan historiaan sekä johdon että töitä hakevien työntekijöiden näkökulmasta. Ihastelimme myös tehdasalueen rakennusten taidokkaita puisia pienoismalleja.  
Turusta on Mänttää noin 250 km, joten kyseessä oli koko päivän reissu. Päivän ohjelma oli rytmitetty erinomaisesti – aamukahvit ja sämpylä Urjalassa – lounas Mäntässä – ja munkkikahvit paluumatkalla Lahdesjärvellä. Bussillinen tyytyväisiä reissulaisia saapui Turkuun klo 20, kuten ohjelmassa luki. Hieno kokemus taidenäyttelyiden ja hyvän seuran parissa - ja aikana kerrottiin, että lisää on luvassa syksyn mittaan!
Suuret kiitokset matkanjohtajallemme Erja Lankiselle kaikkien retkeläisten puolesta!

ps. kuvia kohteesta on galleria-osiossa


  
